Kære modige og eventyrlystne FDFér!

Vi vil gerne invitere dig med til årets sjoveste sommerlejr, hvor vi skal rejse hele jorden rundt på bare 7 dage. Så find solcremen frem, sæt snørebånd i dine yndlingsvandresko, og luft soveposen, for vi kan love, at det bliver en tur fyldt med eventyrlige oplevelser. For netop at gøre sommerlejren endnu sjovere er vi to kredse, som tager afsted på eventyr sammen, nemlig FDF Nykøbing Falster og K26 Husum. Vi skal hver dag besøge et nyt land. Det betyder en ny slags mad, nye lege, nye traditioner, nye dyr, nye påklædninger og meget meget mere.

**Fakta om sommerlejr:**

**Hvornår**:

Søndag den 28. juli til lørdag den 3. august

(start for Puslinge og Tumlinge er onsdag den 31. juli)

Hvis man ikke kan deltage alle dage, kan man stadig godt komme med!

**Hvor:**

Hytten Egholm, Tranemosevej 31, 2750 Ballerup

**Pris:**

Vi har været så heldige at få sponsoreret noget af maden, til sommerlejren, af Rema1000 Nordensvej og Marielyst. Derfor bliver det lidt billigere end oplyst til årsmødet. Mange tak til Rema1000 Nordensvej og Marielyst. Priserne er som følger:

850,- for hele lejren.

650,- for puslinge, tumlinge og dem der deltager under 5 dage.

Vi ønsker, at alle kan komme afsted på lejr, og derfor har vi lavet en tilskudsordning, til dem der har brug for det. Tag fat i Jonas, før i tilmelder jer, hvis det er relevant for at få dit barn med på lejr.

**Tilmelding:**

Tilmelding via medlem.fdf.dk (samme sted som du betaler kontingent)

Tilmeldingsfrist torsdag den 20. juni 2024

**Tag en ven med:**

Igen i år vil det være muligt at invitere en ven med på FDF-lejr. Vennen vil deltage på samme vilkår som de andre børn. Hvis i ønsker at have en ven med, så skal i dele linket, til tilmeldingssiden, direkte med dem, da de ikke kan åbne hjemmesiden, uden at i først har været logget ind.

**Logistisk hjælp:**

I vil, ved tilmeldingen, blive spurgt om i, som forældre, vil kunne være behjælpelige med f.eks. kørsel. Det er ikke sikkert at det bliver relevant, men vi beder jer om at krydse så meget af som muligt, så muligheden er åben.

**Hjemve og sygdom:**

Lejren afholdes i Ballerup, og vi forventer, at i vil kunne hente jeres børn i tilfælde af sygdom eller kraftig hjemve.